
REFERAT

Privind aprobarea categoriilor de premii şi regulamentul de acordare a premiilor, la Gala  Excelenţei 



Gala Premiilor de Excelenţă este un eveniment anual dedicat timişorenilor care au obţinut rezultate deosebite în domeniile lor de activitate, este o acţiune organizată de Casa de Cultură a municipiului Timişoara, în colaborare cu Primaria municipiului şi finanţată de Consiliul Local Timişoara.
            Anual premiem performanţa în cele mai importante domenii ale vieţii sociale, în educaţie, cercetare, cultură şi artă.
Propunem emiterea unei Hotărâri a Consiliului Local prin care sa se aprobe categoriile de persoane fizice şi juridice care sa beneficieze de premiile oferite la Gala Excelenţei. Propunerea noastra pentru categoriile de beneficiari este:
· Elevi claselor V-XII care au încheiat anul scolar cu media generală 10;

· Studenţi eminenţi;

· Olimpici care au obţinut locul I, II, III şi menţiune la nivel internaţional sau concursurile din calendarul MEN;

· Profesorii coordonatori ai elevilor care au obtinut locul I, II, III şi menţiune la Olimpiadele Internaţionale sau concursurile din calendarul MEN;

· Scriitori, actori şi artişti pentru excelenţă în activitatea desfăşurată;

· Instituţii culturale şi organizaţii neguvernamentale atât pentru implicarea în viaţa comunităţii, cât şi pentru promovarea activităţilor de voluntariat;

· Cercetatori cu rezultate deosebite recunoscute naţional şi internaţional;

· Elevi care au obţinut nota 10 la examenul de Bacalaureat.

      Premiile vor fi acordate pe baza listelor furnizate de Inspectoratul Şcolar, Uniunea Scriitorilor, Instituţile de Cultură, Conducerea Universitaţiilor situate pe teritoriul administrativ al Municipiului Timişoara şi de alte instituţii cu atribuţii în domeniu.
       În situaţia în care un elev a obţinut distincţii succesive ca urmare a participării la fazele judeţene, naţionale şi internaţionale ale olimpiadelor, se va acorda un singur premiu în valoare corespunzatoare distincţiei celei mai mari obţinute.
       În situaţia în care un cadru didactic are, prin intermediul elevilor săi, mai multe rezultate obţinute la nivel internaţional ale olimpiadelor, se va acorda un singur  premiu.
        În situaţia în care la rezultatele unui elev premiat şi-au adus aportul doua sau mai multe cadre didactice, valoarea premiului se va imparţii la numarul de cadre didactice meritoase.
        Premierea se va face în funcţie de valoarea performanţei obţinute şi în limita bugetului anual aprobat prin HCL, fiind acordate în bani, carţi, diplome şi insigne cu însemnele municipalitaţii.
        Direcţia de Comunicare, împreuna cu Casa de Cultura a municipiului Timişoara, se va ocupa de preluarea documentelor înaintate de instituţiile abilitate în domeniu, precum şi de propunerile privind premierea artiştilor, actorilor, scriitorilor, instituţiilor culturale şi organizaţiilor neguvernamentale.

